***Útmutató***

***a 2017. évi Tanyafejlesztési Program 4. célterület***

***(országos zártkerti szociális mezőgazdálkodás elterjesztését támogató mintaprogramok)***

***egyedi támogatási kérelem benyújtásához***

1. **Benyújtás módja, határideje**

A Tanyafejlesztési Program előirányzat keretében nyújtott támogatás 2017. évi igénybevételének feltételeiről szóló ***20/2017. (IV.26.) FM*** ***rendeletben*** (továbbiakban: Rendelet) meghirdetett **4. célterületre történő egyedi támogatási kérelem benyújtására a Rendelet 3. § (5) bekezdése alapján, Magyarország területén lévő önkormányzat és önkormányzati konzorcium jogosult.**

A rendeletben szabályozott feltételekkel és a vonatkozó előírások alapján **az egyedi kérelmek benyújtását papír alapon, egy eredeti példányban, zárt borítékban, igazolható módon, tértivevényes ajánlott küldeményként a Rendelet hatályba lépését követő hatvan napon belül (postai bélyegző dátuma) kell benyújtani a Földművelésügyi Minisztériumhoz (a továbbiakban: FM).**

*Cím:*

Dr. Fazekas Sándor miniszter

Földművelésügyi Minisztérium

1055 Budapest, Kossuth Lajos tér 11.

1. **A kérelem benyújtásának feltételei**

Az egyedi támogatási kérelem feltételei:

* **zártkerti fekvésű földrészlet** művelési célú revitalizációját szolgáló program megvalósítására igényelhető támogatás (a Rendelet 2. § (5) bekezdése alapján),
* a program **közösségi termelés** keretében valósul meg (a Rendelet 2. § (5) bekezdése alapján),
* a biológiai alapot és a szaktudást olyan bejegyzett szervezettől kell beszerezni, amely **igazolható módon őshonos vagy tájfajta növény** megőrzésével vagy termesztésével, értékesítésével foglalkozik (a Rendelet 3. § (6) a) pontja alapján),
* a támogatás eredményeként keletkező végtermékeket a végső kedvezményezettek **kizárólag szociális célokra** (pl. közkonyhán való felhasználásra, rászorulóknak szociális juttatásként) hasznosíthatják (a Rendelet 3. § (6) b) pontja alapján).

További feltételek:

1. **Egy településről csak egy kérelem** nyújtható be, így önkormányzati konzorcium esetében a részt vevő települések önállóan már nem nyújthatnak be egyedi támogatási kérelmet.
2. A kérelmet benyújtónak **pályázati díjat nem kell fizetnie**.
3. A támogatás formája **vissza nem térítendő támogatás**.
4. A támogatás **utófinanszírozás** formájában valósul meg, előleg igénybevételének lehetőségével.
5. A kérelmet benyújtónak MVH ügyfél-azonosító számmal kell rendelkeznie
6. **A támogatás forrása és mértéke**

A támogatás forrása Magyarország 2017. évi központi költségvetésről szóló 2016. évi XC. törvény 1. mellékletének XII. Földművelésügyi Minisztérium fejezet 20. Fejezeti kezelésű előirányzatok cím, 3. Agrár célelőirányzatok alcím, 5. Tanyafejlesztési Program jogcímcsoport céljai részére megállapított keretösszeg. **A 4. célterületre rendelkezésre álló indikatív keretösszeg 300.000.000 Ft.** Az esetleges maradvány az egyes támogatási célok, illetve projektek között – a Földművelésügyi Miniszter (a továbbiakban: Miniszter) döntése alapján – átcsoportosítható.

**Az egy kérelemre megítélhető támogatás maximális összege: 10 millió Ft**

**A támogatás mértéke** a 4. célterület esetében az összes jogosult (elszámolható) **költség legfeljebb 100%-a.**

1. **Elszámolható költségek**

A 4. célterület esetében a Rendelet 11. § (3) bekezdésében foglaltak alapján a támogatás tekintetében azon költségek számolhatók el, amelyek:

*a)* a támogatott fejlesztés megvalósításához nélkülözhetetlenek, ahhoz közvetlenül kapcsolódnak és a támogatási szerződésben, valamint annak mellékletében szerepelnek, és összhangban vannak a számviteli törvénnyel;

*b)* a támogatásban részesülő szervezetnél ténylegesen felmerült költségként keletkeznek, és amelyek teljesülése számviteli bizonylattal igazolható és ellenőrizhető;

*c)* a támogatási döntés a Rendelet 8. § (9) bekezdése szerinti közzétételének napjától a fejlesztés befejezésének a támogatási szerződésben foglalt időpontjáig keletkeztek.

Az FM a támogatás során elsősorban a közvetlenül a fejlesztést érintő költségelemeket kívánja támogatni.

Ilyen elszámolható költségelemek lehetnek:

* a termesztéshez szükséges biológiai alap vásárlása,
* a termesztéshez közvetlenül szükséges infrastruktúra kialakítása,
* eszközvásárlás, ingatlanvásárlás,
* közvetlenül a területhez kapcsolódó bekötőút felújítási költségei
* mentorálás, tanácsadás, tájékoztató előadás tartása,
* termeléssel, ingatlanvásárlással összefüggő ügyintézési költség.

1. **Egyedi kérelem tartalmi elvárásai**

Tartalmi segédlet az egyedi támogatási kérelem benyújtásához:

1. A település általános bemutatása
2. **A megvalósítani kívánt program részletes bemutatása**

* kiindulási állapot, jelen folyamatok,
* program koncepciója, amely részletesen és számszerűsítetten terjedjen ki a beruházási és humán programelemekre,
* bevonni kívánt területek nagysága
* elérni kívánt célállapot, várható eredmények,
* a fejlesztés részletes költségterve (költségnemenkénti bontásban).

3. Mellékletek:

- nyilatkozat a programba bevonni kívánt összes földterület helyrajzi számáról, valamint azok zártkerti besorolásáról,

- ajánlott mellékletek: bevont partner esetén együttműködési szándéknyilatkozat, előzetes árajánlat(ok).

1. **Az egyedi kérelmek elbírálása**

A benyújtott egyedi támogatási kérelmek elbírálása a Rendelet 8. § (2) bekezdésében meghatározottak szerint történik a Rendelet **5. mellékleteként meghatározott** bírálati szempontrendszer szerint. Az egyedi támogatási kérelmek előzetes értékelését az FM végzi, ezt követően a támogatási döntést a Bíráló Bizottság szakmai javaslata alapján a Miniszter hozza meg a benyújtási határidő utolsó napját követő kilencven naptári napon belül.